La Bibia piemontèisa/Testament Neuv/Filipeis/Filipeis 1


Filipèis

1 

Pàul e Timòt, servitor ëd Gesù Crist, a tùit ij sant an Crist Gesù ch'a stan a Filippi, ansema ai sovrintendent e ai diàcon. Grassia e pas a voi da Dé, nòst Pare e dal Signor Gesù Crist.

Preghiera për la cesa 'd Filippi 

I ringrassio mè Dé tute le vire ch'i faso mension ëd vojàutri. A l'é sèmper con gòj ch'i prego për tuti vojàutri an minca mia orassion, për càusa 'd vòstra partessipassion a l'Evangeli dal prim di fin-a a adess. I son sicur ëd sòn: che col ch'a l'ha anandiasse a fé 'n voi costa euvra bon-a, a-j darà compiment ant ël Di ëd Crist Gesù. A l'é mach giust ch'i penso parèj ëd tuti vojàutri, përchè i seve an mè cheur, sicoma che sia an mie caden-e che 'nt la difèisa e la confirmassion ëd l'Evangeli, tuti vojàutri i seve dventà mè compagn ant la grassia 'd Nosgnor. Nosgnor a l'é mè testimòni coma ch'a l'é përfonda l'afession ch'i l'hai an Crist Gesù për tuti voi. E i ciamo sta grassia, che vòstr amor a sia sèmper pì grand ant la conossensa e an ògni sòrt d'inteligensa parèj ch' i dësserne sèmper lòn ch'a l'é mej për vojàutri e sie pur e sensa rimpròcc, pront për ël Di dël Crist, pien dël frut ëd la giustissia ch'a ven da Gesù Crist a la glòria e làude 'd Nosgnor.

Ël ministeri d'un përzoné 

I veui ch' i sapie, mè frej e seur, che le còse ch'a son rivame a son pitòst arzultà për l'avansament ëd l'Evangeli. Tuta la guàrdia imperial e tuti j'àutri a l'han savù ch' i son stàit butà an përzon për ël Crist, e pròpe a motiv ëd mie caden-e la pì part ëd nòstri frej e seur an Crist as ancalo adess a nunsié la Paròla con motobin ëd pì d’ardiman e sensa pàu.

A l'é vera che cheidun a predica Crist mach për invidia e për fé 'd polémiche, ma d'àutri a lo fan ëd bon-a volontà, për amor, përché a san ch'i son ëstàit butà ambelessì për la difèisa dl'Evangeli. Ij prim, nopà, animà da në spìrit tachignos, a nunsio Crist për dij motiv ch'a son nen pur e mach con ël pensé 'd feme 'ncora pì tribulé 'nt mie caden-e. Am na fà gnente: an tute le manere, o për ostentassion o për amor ëd la vrità, Crist a l'é nunsià e 'd lòn im n'arlegro. Éh, i seguiteraj a arlegreme, përchè i sai che tut sòn a arzulterà an mia liberassion për ël mojen ëd vòstre preghiere e con l'agiut ëd lë Spìrit ëd Gesù Crist.

Mia speransa pien-a 'd fiusa a l'é ch'i l'avrai mai a vërgogneme, ma che 'd sicur Crist a sarà adess coma a l'é sèmper ëstalo, glorificà 'nt mè còrp, sia për la vita che për la mòrt. Për mi 'l vive a l'é Crist e 'l meuire a l'é 'n guadagn. Ma s'a l'é ùtil për mia euvra ch'i seguito a vive 'nt ël còrp, dabon i savrìa propi nen còsa serne. I son pressà da le doe part: s'a fussa për mi, i sarìa bin pront a dëslogé e d'esse ansema a Crist. Costa-sì a sarìa la còsa motobin pì bon-a, ma a l'é pì necessari për vojàutri ch'i resto 'nt ël còrp. Dàit ch' i son sicur ëd lolì, i sai ch'i resterai e seguitrai a sté con tuti vojàutri për vòstr avansament e gòj ant la fede, parèj che lòn ch'a fà vòstra fierëssa a peussa chërse an Crist Gesù për motiv ëd mi, cand ch'i artornaraj tra 'd vojàutri.

Comporteve mach an manera degna dl'Evangeli 'd Crist, parèj che tant ch'i ven-o e ch'iv vëdda coma ch'i ven-a pì nen, i senta ch' i ten-e dur ant un medésim ëspìrit e na sola ment e ch' i combate fianch a fianch për la fede dl'Evangeli, sensa mai feve buté tëmma dai vòstri aversari. Cost-sì a sarìa 'n segn ëd soa distrussion, ma për vojàutri un segn ëd salvëssa - un segn ch'a ven da Nosgnor. Përchè a l'é stàit acordà a vojàutri nen mach ëd chërde al Crist, ma 'dcò 'd patì për chiel, dàit ch'i sosten-e l'istess combatiment ch'i l'eve vëddume afronté e ch'i sente ch'i l'hai da afronté adess.

Nòte 

 
Bibia
Testament Neuv
Filipeis